Kommer oor ‘slagting’ op KZN-paaieDie ongeluk op die N11 naby Ladysmith het die lewe van sewe mense geëis (Foto: Suburban Control Centre, Facebook) Die LUR vir vervoer en gemeenskapsveiligheid in KwaZulu-Natal, Jomo Sibiya, het Sondag sy kommer uitgespreek oor die slagting wat die afgelope naweek op die provinsie se paaie afgespeel het. Altesaam 18 mense het Saterdagaand in twee afsonderlike ongelukke op onderskeidelik die R617 en die N11-snelweg in die provinsie omgekom. Volgens Russel Meiring, woordvoerder van ER24, is sewe mense dood en vier beseer, onder wie twee kinders, toe ŉ bakkie en twee ligte voertuie gebots het. Die ongeluk het omstreeks 18:30 op die N11 buite Ladysmith plaasgevind. “Met paramedici se aankoms op die toneel het hulle die drie voertuie in die middel van die pad aangetref. Pasiënte het oral op die toneel gelê,” sê Meiring. Ses mense is op die toneel dood verklaar terwyl ŉ sewende persoon later in die hospitaal aan sy beserings beswyk het. Altesaam 11 mense het tydens die ongeluk noodlottige beserings opgedoen (Foto: Midlands EMS, Facebook) Die ander vier beseerdes, ŉ vrou en twee kinders, ŉ seun van 13 jaar en meisie van vyf jaar, is in ŉ kritieke toestand hospitaal toe geneem vir verdere mediese behandeling. Maroela Media het vroeër berig 11 mense het noodlottige beserings opgedoen nadat vier voertuie omstreeks 21:30 op die R617 by Merrivale gebots het. Onder die oorledenes was ŉ polisiebeampte. Daar word beweer dat die bestuurder van ’n minibustaxi beheer verloor en teen die padversperring vasgery het, wat tot ’n tweede, afsonderlike ongeluk gelei het. Sibiya het Sondag bevestig dat ŉ 12de persoon Sondag in die hospitaal aan sy beserings beswyk het. Die LUR het die oorledenes se families asook die beseerdes in die hospitaal besoek. “Ons dink aan die families in hierdie moeilike tyd en mag hulle hul krag in die Here vind,” het Sibiya gesê. “Ons moet versigtig op die paaie wees en die pad respekteer. Ons kan nie so baie lewens op die paaie verloor nie.” Die omstandighede van albei ongelukke word ondersoek.